Die sangeres Karen Zoid gaan haar twee dekades in die musiekbedryf met ’n onverwagse metgesel op die verhoog vier: die Kaapstadse Filharmoniese Orkes (KFO).
Zoid gaan 20 jaar se musiek met 20 liedjies saamvat, wat van harde rock tot sagte ballades sal insluit – ’n musikale verskeidenheid wat die Woordfees se program vir kontemporêre musiek in 2020 versinnebeeld.
Volgens Saartjie Botha, feesdirekteur, was die span wat die fees se kontemporêre-musiek-aanbieding saamgestel het, op soek na ’n “fyn balans” vir die program.
* Early B gaan ook op sy eentjie ’n konsert aanbied. Dié Oos-Kaapse rymkletser se vertoning was verlede jaar ’n hoogtepunt op die fees en beloof om aanhangers weer vanjaar op hul voete te kry.
* André Schwartz gaan ’n intieme blik op sy lewe bied in die konsert Die Pad. Benewens liedjies uit musiekblyspele, klassieke musiek en van sy eie treffers, gaan hy heelparty persoonlike staaltjies – die hoogtepunte én die laagtepunte – met gehore deel.
* Sho Madjozi is danksy haar liedjie “John Cena” op die wêreld se lippe. Dié rapper, sanger, liedjieskrywer, aktrise, digter en SAMA-wenner maak vanjaar ook ’n draai in die Eikestad om almal in die feesluim met haar liedjies te kry.